b"\n_START_ARTICLE_\nFidesz\n_START_SECTION_\nHistorie\n_START_PARAGRAPH_\nFidesz ble grunnlagt den 30. mars 1988 som et ungdommelig liberalt og antikommunistisk parti. Partinavnet Fidesz er en forkortelse for Fiatal Demokrat\xc3\xa1k Sz\xc3\xb6vets\xc3\xa9ge, \xc2\xabAlliansen av unge demokrater\xc2\xbb. I begynnelsen bestod partiet for det meste av studenter, og ble forfulgt av det kommunistiske regimet. M\xc3\xb8ter m\xc3\xa5tte skje i hemmelighet, men bevegelsen gjorde seg likevel gjeldende i tiden f\xc3\xb8r Jernteppets fall. Frem til landsm\xc3\xb8tet i 1993 hadde partiet en \xc3\xb8vre aldersgrense p\xc3\xa5 35 \xc3\xa5r og en kollektiv ledelse._NEWLINE_I 1989 ble Fidesz tildelt Professor Thorolf Raftos Minnepris for sitt arbeid for menneskerettigheter. Opposisjonsgruppen ble representert av P\xc3\xa9ter Moln\xc3\xa1r, som senere ble parlamentsmedlem i Ungarn._NEWLINE_Ved det f\xc3\xb8rste frie parlamentsvalget i 1990 fikk partiet nesten 9\xc2\xa0% av stemmene. I 1992 ble Fidesz medlem av Den liberale internasjonale. Et skuffende valgresultat p\xc3\xa5 7\xc2\xa0% i 1994 var hoved\xc3\xa5rsak til at partiet antok en mer konservativ profil. I 1995 ble Magyar Polg\xc3\xa1ri P\xc3\xa1rt, \xc2\xabUngarsk borgerparti\xc2\xbb, lagt til i partinavnet, og i 2003 antok man det n\xc3\xa5v\xc3\xa6rende navnet. Partiet ble i 2000 innmeldt i Den internasjonale demokratiske union, og meldte seg samtidig ut av Den liberale internasjonale. Den konservative dreiningen splittet partiet, og politikere som P\xc3\xa9ter Moln\xc3\xa1r, G\xc3\xa1bor Fodor og Kl\xc3\xa1ra Ung\xc3\xa1r meldte seg ut. Den st\xc3\xb8rste avskallingen gikk til Alliansen av frie demokrater._NEWLINE_Valget i 1998 kan ansees som Fidesz' store gjennombrudd, da partiet fikk 28\xc2\xa0% av stemmene og dannet regjering med Uavhengige sm\xc3\xa5brukere, jordbrukere og borgere og Ungarns demokratiske forum. Det p\xc3\xa5f\xc3\xb8lgende valget i 2002 ble sv\xc3\xa6rt jevnt, og betydde en stor fremgang for Fidesz med 41\xc2\xa0% av stemmene. Med sine 42\xc2\xa0% gjenvant Det ungarske sosialistpartiet regjeringsmakten sammen med Alliansen av frie demokrater. Fidesz fikk ny fremgang i 2006, da partiet stilte felleslister med Ungarns demokratiske forum og fikk 42\xc2\xa0% av stemmene, men regjeringen ble gjenvalgt._NEWLINE_I 2010 fikk Fidesz 52,7\xc2\xa0% av stemmene og 227 av 386 mandater i parlamentet. F\xc3\xb8r valget hadde Fidesz kommet med tildels populistiske l\xc3\xb8fter om lov og orden. Valget var et stort nederlag for Det ungarske sosialistpartiet, som halverte sin oppslutning. Samtidig fikk det h\xc3\xb8yreekstreme partiet Jobbik massiv fremgang og endte som landets tredje st\xc3\xb8rste parti. Fidesz' parlamentariske leder, Antal Rog\xc3\xa1n, har beskrevet Jobbik som \xc2\xabondt\xc2\xbb. Viktor Orb\xc3\xa1n dannet p\xc3\xa5 ny regjering, denne gang i realiteten en ettpartiregjering, men formelt med valgalliansepartneren Det kristendemokratiske folkepartiet. Dette partiet ansees oftest som et haleheng til Fidesz, som det har stilt felleslister med siden 2006._NEWLINE_Etter at partiet vant sitt grunnlovsflertall i parlamentet, har partiet f\xc3\xa5tt vedtatt over 200 lover og en ny grunnlov, sistnevnte endret nesten 2\xc2\xa0000 ganger i ettertid. Den nye grunnloven har blitt sterkt kritisert nasjonalt og internasjonalt for \xc3\xa5 begunstige regjeringspartiet og begrense demokratiske rettigheter._NEWLINE_I mars 2019 ble partiet suspendert fra Det europeiske folkeparti."